บอกวิธีสร้างมูลค่าเพิ่มให้ธุรกิจด้วย “นวัตกรรม+เทคโนโลยี
เมื่อผู้ประกอบการ SME ต้องเผชิญกับปัญหารอบด้าน และการเปลี่ยนแปลงอย่างรวดเร็ว การจะมีชัยชนะบนเวทีการค้าได้  อาจจะไม่ใช่เรื่องง่ายแต่ก็ไม่ใช่เรื่องยาก เพราะข้อดีอย่างหนึ่งของ Digital Disruption ที่เข้ามา คือ การทำให้ผู้ประกอบการสามารถเข้าถึงความรู้และแหล่งข้อมูลต่างๆ ได้ไม่ยาก แถมยังสามารถนำเอาเทคโนโลยีหรือ Digital ที่มีอยู่ มาใช้เป็นเครื่องมือในการทำธุรกิจ สร้างความสำเร็จได้เช่นกัน และยังต่อยอดความคิด และเกิดเป็นการพัฒนาสินค้าใหม่ หรือเป็นสินค้านวัตกรรมได้ง่ายขึ้น ซึ่งจะทำให้สินค้าหรือบริการนั้นมีคุณค่า (Value) มากขึ้น และสร้างยอดขายเพิ่มมากขึ้นนั่นเอง Keyword สำคัญของการทำธุรกิจให้ประสบความสำเร็จในยุคปัจจุบัน จึงอยู่ที่ 2 เรื่อง คือ “นวัตกรรม” จะช่วยสร้างความแตกต่างของสินค้าหรือบริการให้ไม่เหมือนคู่แข่งขัน ที่สำคัญนวัตกรรมมักจะเป็นสิ่งที่เข้าไปแก้ไขปัญหา หรือสนองตอบความต้องการของผู้บริโภค ได้ตรงตามความต้องการมากที่สุด ส่วน “เทคโนโลยี” จะเข้ามาช่วยเพิ่มประสิทธิภาพการดำเนินธุรกิจ กรณีตัวอย่างของการนำเอานวัตกรรมมาใช้ในการดำเนินธุรกิจจนประสบความสำเร็จ คือ น้ำเต้าหู้แบรนด์โทฟุซัง ที่ผู้ประกอบการมองเห็นโอกาสทางการตลาด พบว่าผู้บริโภคหากจะกินน้ำเต้าหู้จะต้องซื้อที่รถเข็น จึงคิดทำน้ำเต้าหู้วางขายในร้านสะดวกซื้อ โดยกว่าจะพัฒนาผลิตภัณฑ์ออกมาได้ใช้เวลานานนับปี แต่ถือว่าเป็นสินค้านวัตกรรมที่ประสบความสำเร็จ และสร้างมูลค่าเพิ่มให้กับแบรนด์ได้มากขึ้น เสริมเขี้ยวให้ธุรกิจค้าปลีกไทยแข็งแกร่ง ผู้ประกอบการ SME นอกจากการพัฒนาสินค้าให้เกิดมูลค่าเพิ่มสูงขึ้น ด้วยการใช้นวัตกรรมและเทคโนโลยีแล้ว สิ่งสำคัญที่จะต้องเสริมความแข็งแกร่งให้กับผู้ประกอบการ คือ เรื่องของช่องทางการจัดจำหน่าย ที่ทุกวันนี้ไม่ใช่แค่การเปิดหน้าร้านขายสินค้าเท่านั้น แบรนด์สินค้ามากมายที่เกิดขึ้นบนโลกยุค Digital Disruption ไม่มีหน้าร้านให้ลูกค้าได้เดินเข้าไปเลือกซื้อ แต่ก็ประสบความสำเร็จสร้างยอดขายและชื่อเสียงให้แบรนด์สินค้ามากมาย เพราะความรู้เรื่องช่องทางจัดจำหน่ายหรือธุรกิจค้าปลีกในปัจจุบันไปไกลกว่าในอดีตมาก